Dieter Eppler

Dr **Dieter Eppler** – mit-em volla Nama hot’r *Heinz Dieter Eppler* ghoißa – (uf d Welt komma am 11. Februar 1927 z Stuegert, wo-nr am 12. April 2008 au gstorba ischt), ischt a deitscher Theater- ond Filmschauschbiiler gwäa, wo em schbädra Alter au hin- ond wiidr mit Rolla em schwäbischa Dialekt eigsetzt worra ischt, z. B. en dr Fernsehserie *Der König von Bärenbach*. Manchmôl hot’r au selbr Reschii gfihrt.

## Aus seim Leaba
Sei erschda Bihnaerfahrong hot dr Dieter Eppler am Stuegerter Opernhaus gmacht, wo-nr em Kendrchor mitgsonga ond Stadischdarolla ibrnomma hot. Sei Wonsch ischt emmr gwäa, schbätr amôl beruaflich mit-em Theater vrbonda zo sei. Drom hot’r noch-em Abi Schauschbiilondricht gnomma. Om dean zahla zkennet, hot’r neabaher uf-em Bau gschafft ond sich als Schnapsvorkaifr betädigt. Em Johr 1947 isch’r zom erschda Môl z Heidaheim ond en Sigmarenga uf de Bihna gstanda. Dô drnôch ischt’r drei Johr lang mit Wanderbihna durch d Lande tinglet, bis’r schliaßlich vom Wirdabergischa Staatstheater en Stuegert fir siiba Johr an Vrtrag kriagt hot. Seine Rolla send deet dr *Tempelherr* em Lessing seim Schauschbiil *Nathan der Weise*, dr *Hartmann* em Zuckmayer seim Drama *Des Teufels General* ond dr *Hyppolytos* em Jean Racine seira Trageede *Phädra* gwäa.

Em Dieter Eppler seine weitre Staziona send am Badischa Staatstheater z Karlsruha, an dr „Komeede em Marquardt“ z Stuegert ond am Deitscha Schauschbiilhaus en Hamburg gwäa. Deet hot’r da *Walpo* em Shaw seira Komeede *Der Arzt am Scheideweg* gschbiilt. Nô hot’s en ans Theater „Die Kleine Freiheit“ en Mincha vrschlaga, gfolgt vom Kammertheater Karlsruha, vom Theater Bada-Bada ond vo dr „Kleina Komeede“ z Mincha, wo-nr zamma mit dr Sonja Ziemann em Shaw seim *Kalifornischa Roulette* uf dr Bihne gstanda ischt. 

Zeitweilich hot dr Dieter Eppler au als Schbrecher beim dômôliga Siddeitscha Rondfonk gschafft. Em Johr 1956 schliaßlich isch’r fir da Film entdeckt worra. Dr erscht Stroifa, wo-nr mitgschbiilt hot, isch *Dr Hexer* nôch-ma Krimi vom Edgar Wallace gwäa. Em Lauf dr Zeit send 37 nazionale ond endrnazionale Produkzioona zammakomma. Am Ôfang send-em hauptsächlich Rolla ôbodda worra, wo-nr an Soldat em Zwoida Weltkriag hot schbiila kenna. Da graischda Erfolg hot’r dô drbei 1957 mit dr Titlroll em Film *U 47 – Kapitänleutnant Prien* ghet. 

Ab-em Johr 1970 hot-mr da Dieter Eppler au oft em Fernseh ôgugga kenna. Er ischt oinr vo de erschde Schauschbiiler gwäa, wo an Tatort-Ermittler gschbiilt hend: da *Kommissar Liersdahl* beim Saarlendischa Rondfonk. Au en de Krimiseria *Der Alte*, *Polizeiinspektion 1*, *Großstadtrevier* ond *Derrick* hot’r efders Môl a Roll kriagt. En dr ZDF-Vorôbedserie *Der Landarzt* hot’r da *Hugo Cornelsen* gschbiilt.

Neaba seira schauschbiilerischa Arbet hot dr Dieter Eppler au en meh wia 40 Heerschbiil Reschii gfihrt. Sein Wohnsitz en Stuegert hot’r s ganz Leaba lang beibhalda. Er ischt au emmr bloß mit oira Frau vorheiradet gwäa, seit 1947 mit dr Magdalene Schnaitmann. Zamma hend-se fenf Kendr ghet. Wia sei Familie dr Presse mitteilt hot, isch dr Dieter Eppler em Altr vo 81 Johr durch da Dod am 12. April 2008 vo-ra langa schwera Kranket erleest worra.

## Film, wo-nr dren mitgschbiilt hot

## Weblink
* 
*Dr Dieter Eppler uf-em filmportal.de
*Biografii mit-ma Bild vo-nem